Aanmaning aan direkteur-generaal oor jong dokters - Solidariteit WêreldSolidariteit Wêreld
Tuis › Mediaverklarings › Aanmaning aan direkteur-generaal oor jong dokters
Aanmaning aan direkteur-generaal oor jong dokters
Woensdag | 07 Julie | 2021
Solidariteit het gistermiddag 'n aanmaning aan die departement van gesondheid se direkteur-generaal gestuur omdat van sy lede steeds nie vir hul internskappe geplaas is nie. Hierdie dokters moes reeds op 1 Julie met hulle internskappe begin het, maar is nog steeds nie deur die departement geplaas nie.
"Die staat tree nalatig op deurdat hy nie sy verpligtinge teenoor hierdie dokters nakom nie. Sy onvermoë om hulle te kan plaas tesame met sy stilswye oor wat aangaan, is absoluut onaanvaarbaar. Solidariteit het in sy skrywe aan die direkteur-generaal sy misnoeë uitgespreek en daarop aangedring dat alle dokters betrokke nié later as 16 Julie vir internskappe geplaas word nie," sê Paul Maritz, bestuurder van Solidariteit Jeug.
Volgens die aanmaning sal Solidariteit met regstappe voortgaan indien hierdie kandidate nie teen 16 Julie by internskappe geplaas is nie. Hy voer verder aan dat die departement van gesondheid nalatig is ten opsigte van die loopbane van dié dokters wat nog nie vir hul internskappe geplaas is nie.
"Talle jong gekwalifiseerde dokters sit tuis en wag terwyl die staat doodeenvoudig nie met hulle kommunikeer nie. Hierdie dokters is afhanklik van die staat vir hul internskappe omdat die staat weier om privaat hospitale en mediese instellings te akkrediteer om hierdie afgestudeerde dokters te kan akkommodeer. Nou lei hulle onder die onbevoegdheid van die staat. Hulle kan nie hulle vaardighede gebruik om 'n inkomste te verdien nie en hulle kan ook nie hulle vaardighede in die werkplek gaan opskerp nie. Indien die staat nie gehoor gee nie sal ons voortgaan met regsaksie om hom tot verantwoording te dwing," sluit Maritz af.